open-index/open-wikipedia-markdown huggingface dataset:
Moses (andre betydninger)

**Moses** har flere betydninger:

*Moses, en bibelsk person fra det Gamle Testamentet: 
**[[Moses (miniserie)]]*, en amerikansk/britisk/fransk mini-serie på TV fra 1995
*Moses (mannsnavn), et mannsnavn
New York City Marathon

**New York City Marathon** er verdens største maratonløp med over 36 000 løpere i 2005, som årlig blir arrangert i den amerikanske byen New York City. Sammen med Boston Marathon og Chicago Marathon er løpet regnet som det mest prestisjefylte langdistanseløpet i USA. På grunn av løpets popularitet er de knapt 37&nbsp;000 plassene et fast antall, og deltakere blir plukket ut gjennom et stort lotterisystem. Profesjonelle løpere som er medlem av NYRRC eller nominert av en annen offisiell løpeklubb, er garantert plass.

Den mestvinnende utøveren i løpets historie, er norske Grete Waitz, som gikk til topps ni ganger.

I 2008 seiret brasilianske Marílson Gomes dos Santos i herreklassen, og fikk dermed sin andre seier på tre år. Vinneren av kvinneklassen, britiske Paula Radcliffe, vant for tredje gang.

I 2012 ble New York City Marathon avlyst etter press fra befolkningen etter stormen Sandy.

I 2020 ble New York City Marathon avlyst for andre gang. Denne gangen var det koronaviruspandemien fra 2019 som var årsaken.

## Liste over vinnere

## Eksterne lenker
*
Kinesisk nyttår

**Kinesisk nyttår** er den viktigste av de tradisjonelle kinesiske helligdagene. Den starter nyttårsdag og slutter med lanternefestival på den 15. dag. Nyttårdag er den første dag i den første måned i den kinesiske kalender, dvs. dagen med den andre nymåne etter vintersolverv. 

## Legender og skikker
Ifølge en legende fra gammel tid i Kina var Nian et uhyre som kunne komme lydløst inn i folks hus. Kineserne lærte at Nian var redd for høylytt støy og fargen rød, og de skremte det vekk med eksplosjoner, fyrverkeri og bruk av rødt innendørs. Disse skikkene førte til de første feiringer av kinesisk nyttår.

En mengde tradisjoner knyttes til feiringen. Nyttårsfesten holdes som regel på nyttårsaftenen, mens nyttårsdagen er viet venne- og familiebesøk. Midnatt feires med kinaputter og fyrverkerier. En nærmest obligatorisk symbolladet rett i større deler av Kina er fisk, ettersom uttalen av fisk på standardkinesisk (*yú*) er det samme som for ordet for *overflod*. I Nord-Kina er jiaozi, som ellers er hverdagsmat, like obligatorisk på matbordet. Man pleier også å spise tangyuan. 

Barn, men også mange andre, får vanligvis en nyttårspenning i en rød konvolutt, og mange arbeidsplasser deler ut en 13. månedslønn til sine ansatte.

## Internasjonalt
Kinesisk nyttår blir feiret internasjonalt i områder med store befolkningsgrupper av etniske kinesere. Kinesisk nyttår anses for å være en stor helligdag for kinesere, men også for etniske grupper som mongoler, koreanere, hmong og vietnamesere, som har vært under innflytelse av kinesisk kultur i form av religion og filosofi og kultur generelt.

## Kalender
De kinesiske og vietnamesiske nyttårsfeiringene finner sted mellom 21. januar og 21. februar, ved den andre (svært sjelden den tredje) nymånen etter vintersolverv. Nyttårsdagen forskyves fra år til år med rundt 11 dager til en tidligere dato. Dersom dette skulle resultere i en dato før 21. januar, settes det inn en skuddmåned og datoen forskyves tilbake med rundt 19 dager i stedet.

* 2006 – 29. januar
* 2007 – 18. februar
* 2008 – 7. februar
* 2009 – 25. januar
* 2010 – 14. februar
* 2011 – 3. februar
* 2012 – 23. januar
* 2013 – 10. februar
* 2014 – 31. januar
* 2015 – 19. februar
* 2016 – 8. februar
* 2017 – 28. januar
* 2018 – 16. februar
* 2019 – 5. februar
* 2020 – 25. januar
* 2021 – 12. februar
* 2022 – 1. februar
* 2023 – 22. januar
* 2024 – 10. februar
* 2025 – 29. januar
* 2026 – 17. februar
* 2027 – 6. februar
* 2028 – 26. januar

## Se også

* Kinesiske kalender

## Referanser


## Fotnoter

## Litteratur
* 

zh-yue:農曆新年
Vitória FC

:*For ikke å forveksle med [[Vitória SC]], det er [[Esporte Clube Vitória]].*
**Vitória Futebol Clube** er et portugisisk fotballag som kommer fra byen Setúbal, og spiller sine hjemmekamper på Estadio do Bonfim. 

## Meritter

## Sesonger

## Referanser


## Eksterne lenker
*
Mikael Niemi

**Mikael Niemi** ble født den 13. august 1959 og vokste opp i Pajala som ligger i Nord-Sverige, rett ved siden av grensa til Finland. Han trente langrenn og deltok i konkurranser og er fremdeles glad i å være ute i naturen. Allerede som 15 åring begynte han å skrive både noveller og dikt. I 1977 flyttet han til Luleå, men han er nå flyttet tilbake til Pajala.

Han utdannet seg til el-teletekniker som gjorde at han gikk en 4-årig linje. Dette var årsaken til at han flyttet til Luleå. Etter gymnaset har han hatt mange forskjellige jobber. Verkstedjobb, lærervikar, ungdomsarbeider, og i et lite bokforlag. 

Den litterære debuten kom i 1988 med diktsamlingen *Neseblod under høymessen*. Etter det har han skrevet både lyrikk, prosa og teater for radio og scene. 

Mormoren til Mikael Niemi er same og faren er tornedaling. Faren kommer altså fra den finskspråklige minoriteten i Øst-Sverige. Røttene er veldig viktige for Mikael Niemi og han har mye inspirasjon og kraft derifra.

Hans hittil mest populære bok, romanen *[[Populærmusikk fra Vittula]]*, ble filmatisert i 2004. Romanen *[[Koke bjørn]]* ble filmatisert som fjernsynsserie i 2025.

## Noen verker
* *Näsblod under högmässan* (diktsamling, 1988)
* *Mitt i skallen!* (rapportbok om videregående skole, 1988)
* *Änglar med mausergevär* (diktsamling, 1989)
* *Med rötter här uppe* (rapportbok om Tornedalen, 1989)
* *Djevelen i kirken* (*Kyrkdjävulen*, ungdomsroman, 1996). Oversatt fra svensk av Tor Edvin Dahl. (Cappelen, 1996)
* *Blodsugarna* (1997), ungdomsroman
* *[[Populærmusikk fra Vittula]]* (*Populärmusik från Vittula*). Oversatt fra svensk av Erik Krogstad. (Pax, 2001)
* *Knølhølet: fortellinger fra verdensrommet* (*Svålhålet: Berättelser från rymden*, science fiction-noveller, 2004). Oversatt fra svensk av Erik Krogstad. (Pax 2004)
* *Mannen som døde som en laks* (*Mannen som dog som en lax*, 2006, kriminalfortelling, 2006). Oversatt fra svensk av Erik Krogstad. (Pax, 2006)
* *Jag gjorde Vietaskuppen*, (dramatikk, 2006)
* *Bomb dem!* (*Skjut apelsinen*, ungdomsroman, 2010). Oversatt fra svensk av Erik Krogstad. (Cappelen Damm, 2012)
* *Fallvann* (*Fallvatten*, roman, 2012). Oversatt fra svensk av Erik Krogstad. (Forlaget Oktober, 2013)
* *Koke bjørn*, (*Koka björn*, 2017). Oversatt av Erik Krogstad. (Forlaget Oktober, 2019)
* *Stein i silke*, roman, 2024
* *Man må kunne forsvare seg*, 1988, radioteater, P1

## Priser og utmerkelser (utvalg)
* Albert Engström-prisen 2009
* Piratenprisen 2002
* Litteraturklubbens Stora Litteraturpris 2001
* Årets bok-Månadens boks litterära pris 2001
* Tidningen VI:s litteraturpris 2000
* BMF-plaketten 2000
* Augustprisen 2000

## Referanser
Børre Steenslid

**Børre Steenslid** (født 25. juni 1985 i Deknepollen, Vågsøy) er en norsk fotballtrener og tidligere fotballspiller som  er assistenttrener for .

Han kom til Viking før 2007-sesongen fra førstedivisjonsklubben Sogndal der han hadde vært siden 2004. Han har representert Norge på både U-18 (2 kamper), U-19 (3 kamper, 1 mål) og U-21 (9 kamper, 1 mål). Han omtales som en sterk og rask spiller. Han kom til Molde før 2011-sesongen for å forsterke Moldes forsvar og tilføre midtforsvare hurtighet. Han ble imidlertid langtidsskadet under sesongoppkjøringen i Spania og spilte sin første hele kamp for Molde i cupoppgjøret mot  18. august 2012.

Den 1. oktober 2013 la Steenslid opp som følge av en langvarig kneskade. Han blir nå en del av Molde FKs trenerteam.

## Referanser


## Eksterne lenker
* 
* Spillerprofil hos viking-fk.no
Trond Skauen

**Trond Skauen** (1953–2006) var en norsk travkusk som vant 2444 seirer i sin karriere. 10. november 1993 fikk han gullklokke av kong Harald for ett tusen seire. 

## Eksterne lenker
* Om Skauen på nrk.no
Byantikvar

**Byantikvar** er en norsk stillingsbetegnelse på en tjenestemann i en kommune, og med stor forbokstav på etaten som vedkommende tjenestemann leder. Stillingen kan også betegnes **kulturminneforvalter**, **antikvarisk sakkyndig**, **kulturminnerådgiver** eller **-konsulent**.

Byantikvaren skal være kommunens kulturminnefaglige rådgiver, og rådgi kommunen i spørsmål som gjelder bevaring av arkitektonisk og kulturhistorisk verdifulle bygninger, anlegg og miljøer. Byantikvaren kan også ha enkelte forvaltningsoppgaver. Byantikvaren i Oslo har som fylkeskommune delegert statlig myndighet i henhold til lov om kulturminner og kan fatte bindende vedtak for fredede bygninger og anlegg, gravhauger med mer.

Det er byantikvar i Oslo, Bergen, Trondheim, Kristiansand, Stavanger, Haugesund og Sandnes. På Røros bruker man betegnelsen «kulturminneforvalter», i Ullensaker kommune brukte man tidligere «kulturminnekonsulent», og per 2024 «rådgiver kulturminnevern». Byantikvaren i Bergen ble etablert i 1993 først som stabsfunksjon og senere som fagetat, med Siri Myrvoll som den første. Da Christian Koren Wiberg i 1916 ble kommunalt ansatt direktør for Hanseatisk museum ivaretok han delvis den samme funksjonen. Trondheim hadde tidligere en antikvarisk registrator og fylkeskonservatoren i Sør-Trøndelag hadde en viktig rolle i byens antikvariske problemstillinger.

## Referanser


## Se også
* Riksantikvar
* Fylkeskonservator
* Antikvar

## Eksterne lenker
* Byantikvaren i Oslo 
* Byantikvaren i Bergen
* Byantikvaren i Trondheim
* Byantikvaren i Stavanger
* Byantikvaren i Kristiansand
* Byantikvaren i Sandnes
* Kulturminneforvalter Røros kommune
Barry Farber

**Barry Morton Farber** (1930–2020) var en amerikansk journalist, forfatter og konservativ talks-show vert på radio.

Faber er blant annet kjent for sin dekning av flyktningkrisen ved grensen mellom Ungarn og Østerrike under den ungarske oppstanden mot Sovjetunionen i 1956. Farber møtte der Thorvald Stoltenberg som hjalp flyktinger med å passere en elv på grensen.

Farber var ellers en meget språkkyndig person som behersket både svensk, norsk, serbokroatisk, bengali, italiensk og en rekke andre språk. Han fikk publisert artikler i aviser som *[[The New York Times]]*, Reader's Digest, *[[The Washington Post]]* og *[[Saturday Review]]*. Han forsøkte å bli valgt til borgermester i New York i 1977, men tapte for Ed Koch.

Han har utgitt fire bøker.

## Referanser
Fylkesvei 482

**Fylkesvei 482** går mellom Kvarstein bru i Vennesla og Lund i Kristiansand. Veien er 10,3&nbsp;km lang.

Frem til 2019 hadde veien betegnelsen fylkesvei 1 (Vest-Agder).

## Kommuner og knutepunkter

## Referanser




## Eksterne lenker
* Vegvesenets vegkart 
*
U-dal

En **U-dal** er en dal gravd ut av en isbre, noe som gir et distinkt U-formet tverrsnitt. U-daler er motsatsen til V-daler, der dalsidene møtes i en skarp vinkel eller flate, elvegravde daler.

## Dannelse

U-daler er kjennetegnet ved en ganske jevn avrundet dalbunn, med bratte fjellsider opp til et fjellplatå på begge sider. Slike daler er dannet ved at en utløper fra en isbre (en brearm) har seget over terrenget over svært lang tid. Stein og sand fryser fast under breen, og når breen beveger på seg, virker steinene som et grovt sandpapir som «pusser» dalen i fasong. Når tykkelsen på en isbre overstiger 50 meter, vil isen begynne å oppføre seg plastisk og vil renne nedover og gi opphav til såkalte hengebreer og isstrømmer. Brearmer vil følge eksisterende forsenkninger i terrenget (et bekkefar eller elveleie) og bevegelsene i breen vil forme og utvide disse til de utgjør en dal. Fullt utviklede U-daler slik vi finner i Norge er et resultat av gjentatte isstrømmer gjennom mange istider.

Dalsidene i en U-dal kan være ganske glattslipte og vil noen ganger være nesten uten vegetasjon. Dalbunnen er i noen tilfeller fylt av stein og grus fra bunnmorene som ble dannet under breen, og kan ha godt jordsmonn. Noen steder vil dalen ha tydelige «trinn» der en endemorene har blitt dannet. I slike daler vil det kunne dannes en liten V-dal i bunnen av dalen der en elv graver seg gjennom morenen. En del større U-daler kan også ha en esker langs dalbunnen. Noen steder kan en mindre isstrøm ha ledet ut i en større og dypere. Når isen smelter av vil man da får et fenomen der en u-dal greiner av fra en annen u-dal et stykke oppe i dalsiden. Dette kalles en hengende dal.

## Utbredelse og eksempler

U-daler finnes bare der det er fjellrikt terreng og har vært nedising i istidene i kvartær, det vil si rundt polarområdene på begge sider av Jorda. På den nordlige halvkule er det i første rekke Norge og Grønland som har slike landskapsformer, men de finnes også i Canada og i Rocky Mountains. Nedising i høyfjellsområder gjør at slike daler også finnes i Alpene og Himalaya. På den sørlige halvkule er det lite landområder på de aktuelle breddegradene, men det finnes U-daler i Ildlandet, på New Zealand og på enkelte isfrie områder i Antarktis.

I Norge finnes mange gode eksempler på U-daler. Både Hemsedal, Gudbrandsdalen og Adventdalen på Svalbard er typiske U-daler. Engabreen, en bredarm av Svartisen har siden den lille istid trukket seg tilbake og er et meget tydelig eksempel på en U-dal i dannelse. Mange av fjordene i Norge er opprinnelige u-daler, slik som Sognefjorden som er en oversvømt U-dal. Det samme er Tyrifjorden.

## Referanser


## Eksterne lenker
*
Trond Harr

**Trond Harr** (født 1943) er en norsk tidligere sportsdanser, internasjonal dansedommer og dansetrener for amatører.  

Harr startet som barnedanser i 1950 og var aktiv sportsdanser fram til 1975. Etter det var han internasjonal dommer og dansetrener for amatører. Han har også hatt flere verv Norges Danseforbund (NADU). Han var formann fra 1971 til 1982 og senere visepresident. Han har også vært engasjert internasjonalt, blant annet formann i Nordisk Sportsdanser Forbund (fra 1976) og styremedlem i International Danse Sport Federation fra 1975 til 1992. Han var fagdommer i TV 2-programmet *[[Skal vi danse (TV-program)|Skal vi danse]]* fra 2006 til 2007.  

Trond Harr er utdannet økonom og var ansatt som økonomimedarbeider (fra 1993 økonomisjef) ved Det matematisk-naturvitskaplege fakultetet, Universitetet i Oslo, fra 1968 til 2008.  

## Referanser


## Eksterne lenker
*
Peter Sellers

**Richard Henry Sellers**, best kjent som Peter Sellers, (1925–1980) var en engelsk komiker og skuespiller som huskes fra sine roller som inspektør Clouseau i *[[Den rosa panteren]]*, *[[Dr. Strangelove]]*, Clare Quilty i 1962-versjonen av *[[Lolita (1962)|Lolita]]* og den naive uskyldige Herr Chance i *Velkommen Mr. Chance*.

Han spilte inn "Goodness Gracious Me" sammen med Sophia Loren i 1960.

## Bakgrunn og familie
Peter Sellers ble født Richard Henry Sellers 8. september 1925 i Southsea, Portsmouth i en familie av underholdere. Hans foreldre gav ham klengenavnet Peter etter en eldre dødfødt bror. Han gikk på den katolske skolen St. Aloysius College, selv om faren, Yorkshire-fødte Bill Sellers (1900–1962) var protestant og moren, Agnes Doreen «Peg», født Marks (1892–1967) var jødisk. Hans mormor, Bienvenida «Welcome» Mendoza (1855–1932), var av portugisisk-jødisk herkomst; hennes bestefar, Mordecai Mendoza (1774–1851), var fetter av den engelske bokseren Daniel Mendoza (1764–1836). Sellers var i slekt med Mike Mendoza (1948–), som er programleder i BBC radio.

Sellers privatliv var preget av konflikter og kriser, og han slet med rusmiddelmisbruk og emosjonelle problemer samt hjerteproblemer.

Han døde av hjerteinfarkt 24. juli 1980 noen dager før en planlagt hjerteoperasjon i Los Angeles.

## Karriere
Sellers' karrieren begynte i radioshowet ''The Goon Show'', som han var med på å starte i 1951 i BBC Radio. Hans evne til å imitere forskjellige aksenter (fransk, indisk, amerikansk, tysk, o.s.v.) og skape komiske figurer gjorde ham til radiokjendis i Storbritannia. Det tok ikke lang tid før han ble like kjent som filmskuespiller, og også oppnådde internasjonal kjendisstatus. 

Mange av rollefigurene hans ble legendariske. 

Han var frimurer og tilhørte Chelsea Lodge No 3098. I denne losjen var også mange andre skuespillere og komikere medlemmer.

## Filmografi

## Referanser


## Eksterne lenker
* 
*
Marianne Pettersen

**Marianne Iren Pettersen** (født 1975) er en norsk tidligere fotballspiller. Pettersen spilte på landslaget i perioden 1994–2000 og gjorde comeback i 2003; etter dette la hun opp på landslaget for godt.

## Klubbfotball
Som klubbspiller spilte hun først for Høybråten og Stovner Idrettslag, deretter for Gjelleråsen, Asker, Athene Moss og Fulham Women Football Club. Hun ble toppscorer i Toppserien i 1998, 2002 og 2003, og seriemester med Asker i 1998 og 99. I 1998 scoret hun 36 mål på 18 kamper for Asker, og hadde således scoringsrekorden i toppserien for kvinner.

## Landslaget
På landslaget for kvinner har hun scoret 66 mål på 98 kamper, noe som gjorde henne til mestscorende fra 2003 til Isabell Herlovsen slo rekorden hennes i 2019. Pettersen har VM-gull (-95), OL-gull (2000) og OL-bronse (-96). Hun scoret i VM-finalen i 1995, da Norge slo Tyskland på Råsundastadion i Stockholm. Hun scoret 6 mål i en landskamp mot Slovakia i 1995, og har sammen med Isabel Herlovsen rekorden for flest scorede mål i en landskamp.

## Meritter
### OL
* OL i Sydney 2000 – gull
* OL i Atlanta 1996 – bronse

### VM
* Fotball-VM i Sverige 1995 – gull

## Referanser


## Eksterne lenker
*
Libius Severus

**Libius Severus** (født ca. 420, død 15. august 465) var en vestromersk keiser fra 461 til 465. Den forrige keiseren, Majorian ble drept av den mektige *[[magister militum]]* Ricimer 2. august 461. Etter et kort interregnum ble Libius Severus utropt til keiser ved Ravenna 19. november samme år. 

Severus var kun en marionett, all makta lå hele tiden hos Ricimer. Severus ble ikke godkjent som keiser av den østromerske keiseren, Leo I. En annen som nektet å anerkjenne Severus var Aegidius, *magister militum* i Gallia. Visigoterne tok på seg å fjerne Aegidius, til gjengjeld fikk de byen Narbonne. Aegidius falt i 465 og en slags romersk autoritet i området ble gjenopprettet.

Nesten ingenting er kjent om Libius Severus’ regjering. Han døde i løpet av høsten 465. Datoen er uviss, to forskjellige kilder nevner henholdsvis 15. august og 14. november, det er bevart en lov i hans navn datert 25. september. Dødsårsaken er heller ikke kjent med sikkerhet. Senere historikere har hevdet at han ble forgiftet av Ricimer, men den samtidige skribenten Sidonius Apollinaris skrev i 468 at Severus døde av naturlige årsaker.

## Kilder

*De Imperatoribus Romanis: An Online Encyclopedia of Roman Rulers and their Families
Hyponym

**Hyponym** (fra gresk: *onyma*, «navn») er, innen lingvistikken, et ord med en referanse som inngår i (er en delmengde av) referansen til et annet ord. Et klassifikasjonssystem hvor underordnede ord er hyponymer, mens overordnede ord er hyperonymer kalles en taksonomi.

## Eksempler
Ordet *terrengsykkel* er et hyponym til *sykkel*, som igjen er et hyponym til *fremkomstmiddel*. Motsatt er *fremkomstmiddel* et hyperonym til *sykkel*, og *sykkel* er et hyperonym til *terrengsykkel*.

## Referanser
Pallas

**Pallas** kan referere til:

* Pallas Norsk Forsikring A/S
* Pallas (sønn av Pandion), sønn av Pandion II (konge av Athen) og Pylia
* Pallas (titan), titan i gresk mytologi
* et tilnavn til den greske gudinnen Athene
* asteroiden 2 Pallas
* et krater på månen, Pallas
* den tysk-russiske naturforskeren Peter Simon Pallas (1741&ndash;1811)
* et idrettslag fra Bergen, som i 1947 grunnla Idrettslaget Varegg
Deiksis

**Deiksis** innebærer i semantikken at et ord skifter referanse avhengig av hvem som ytrer seg, hvor det blir ytret eller når ytringen tar plass. Deiktiske ord kalles ofte indikatorord.

;Persondeiksis
: Pronomenene «du», «jeg», «vi», «dere» m.m. er ord som tolkes avhengig av hvem som snakker og hvem som lytter. Ordet «jeg» vil endre referanse i en samtale etter hvem som snakker.
;Stedsdeiksis
: Adverb («her», «der») og preposisjoner («bak», «foran») viser eksempler på ord som forandrer referanse avhengig av stedet for ytringen.
; Tidsdeiksis
: Adverb (tidsadverb) som «nå» og «da» er avhengig av tidspunkt for ytringen.

## Litteratur
* Anderson, Stephen R.; & Keenan, Edward L. (1985). Deixis. In T. Shopen (Ed.), *Language typology and syntactic description: Grammatical categories and the lexicon* (Vol. 3, pp.&nbsp;259–308). Cambridge: Cambridge University Press.
* Fillmore, Charles J. (1966). Deictic categories in the semantics of ‘come’. *Foundations of Language*, *2*, 219–227.
* Fillmore, Charles J. (1982). Towards a descriptive framework for spatial deixis. In R. J. Jarvell & W. Klein (Eds.), *Speech, place and action: Studies in deixis and related topics* (pp.&nbsp;31–59). London: Wiley.
* Gaynesford, M. de *I: The Meaning of the First Person Term*, Oxford, Oxford University Press, 2006.
*  Summary.
* Traut, Gregory P. and Kazzazi, Kerstin. 1996. *Dictionary of Language and Linguistics*. Routledge. London and New York.
Poding

**Poding** er sammenkobling av plantevev fra to forskjellige planter.

Vanligvis er det bare botanisk nær beslektede arter som kan podes. To eller flere planter kan podes sammen. En liten plantedel kan podes på en større ved hjelp av forskjellige teknikker. 

Poding går ut på å få kontakt mellom floem og vaskulært kambium i grunnstamme og podekvist.  

Noen sorter og krysninger har vanskelig for å sette frø, og noen kan ikke stiklingsformeres. I disse tilfellene er poding velegnet.

## Podevoks
Sårstedet er utsatt for uttørking og soppangrep og må dekkes av en podevoks. Podevoks inneholder vanligvis bivoks, harpiks og talg med mer. Det finnes flere oppskrifter på podevoks med forskjellige tilsetningsstoffer. Bivoks kan også til en viss grad brukes alene. Podevoks deles ofte inn i to typer, kaldtflytende og varmtflytende, etter om de er flytende i romtemperatur eller krever oppvarming. 

Podekvisten bindes fast med strikk eller bast som skal morkne når podingen er fullstendig. 

## Referanser
Leksem

Et **leksem** er et begrep innenfor språkvitenskapen som viser til alle ord som er forskjellige former av et bestemt ord, såkalt «ordboksenhet». Som et eksempel utgjør *båt*, *båten*, *båtene*, *båter* ett leksem. 

Konvensjonen er at et leksem angis med kapitéler, i det nevnte eksempelet som BÅT. Formen som angis er oftest identisk med ordets lemma, som også er oppslagsordet i ordbøker. I en ordbok vil man i tillegg til dette oppslagsverket gjerne finne en angivelse av hvordan ordet bøyes, enten som en referanse til et standardparadigme eller ved å oppgi avvikende former.

Et leksem tilhører en spesifikk syntaktisk kategori, har en spesiell semantisk verdi eller betydning og i språk med ordbøyning et paradigme. Hvilken av formene i paradigmet som skal brukes avgjøres av grammatikkens regler.

Den opprinnelige betydningen av ordet leksikon er en samling av et språks leksemer. I moderne norsk er denne betydningen erstattet av ordforråd, mens leksikon har fått en annen betydning.

Konseptet leksem er sentralt i morfologien, fordi det kan brukes for å definere en rekke andre begrep. Et eksempel på dette er at man kan forklare forskjellen på de to sentrale begrepene fleksjon (ordbøyning) og derivasjon (orddanning) ved hjelp av leksembegrepet:
* Reglene for fleksjon forbinder et leksem med dets former (BÅT er forbundet med båter)
* Reglene for derivasjon forbinder et leksem med et annet leksem (USUNN er forbundet med SUNN)

## Referanser
Riksavis

En **riksavis** er en avis med et nasjonalt geografisk nedslagsfelt både redaksjonelt og i forhold til hvor spredningen av opplaget. Det betyr at både store og små aviser kan være riksaviser. Regionaviser dekker mindre områder, mens lokalaviser dekker distrikter eller enkeltkommuner.
Regionsavis

En **regionavis** er en avis med et avgrenset geografisk nedslagsfelt, men større enn for en lokalavis. I Norge vil en regionavis typisk dekke et eller flere fylker. Kjente regionaviser er blant annet *[[Nordlys (avis)|Nordlys]]*, *[[Adresseavisen]]*, *[[Bergens Tidende]]*, *[[Fædrelandsvennen]]*, *[[Stavanger Aftenblad]]*, *[[Varden (avis)|Varden]]* og *[[Trønder-Avisa]]*.

Andre avistyper er 
* riksavis som kan enten være en avis som stort opplag og bred dekning, eller en mindre riksspredt kommentaravis
* lokalaviser dekker distrikter eller enkeltkommuner
Liste over sørlandsforfattere

Dette er en **liste over forfattere fra [[Sørlandet]]**, både de som er født og oppvokst på Sørlandet og som er eller har vært bosatt der. Landsdelen har sin egen forfatterpris, Sørlandets litteraturpris.

Begrepet sørlandsforfattere er gjerne brukt synonymt med agderforfattere. Som agderforfatter er regnet en forfatter som er født, eller har tilbragt mesteparten av sin oppvekst på Agder, slik at hen er preget av landsdelen. Begrepet *Sørlandet* ble lansert og etablert av Gabriel Scott. Han er også kalt sørlandsforfatter på bakgrunn av hans skildringer av naturen og landsdelen i dikt, viser, poesi og romaner. 

## Referanser


## Eksterne lenker
* Hemmer, Bjørn: *Sørlandet og litteraturen*. Kristiansand, høyskoleforl. 1995. ISBN 82-7634-021-0 – Les i fulltekst
* Sørlandssamlingen ved Kristiansand folkebibliotek
* Terland, Ingrid. Sørlandsforfattere gjennom tidene. Vigmostad & Bjørke, 2002. ISBN 82-419-0277-8 (på bokhylla.no)
Kevin Warwick

**Kevin Warwick** (født 1954) er en britisk ingeniør og forsker med kybernetikk som sitt spesialområde. Han er kjent for sine forsøk på å koble teknologi til det menneskelige nervesystem.

Han tok en doktorgrad ved Imperial College i 1993. Han har vært ansatt ved Coventry University og som professor ved University of Reading. 

Warwick har blitt omtalt som verdens første Cyborg, hvilket innebærer at han er både menneske og robot. Årsaken til denne benevnelsen var at han i 1998 fikk han implantert databrikker i kroppen, og at han på den måten ble i stand til å kommunisere direkte med en datamaskin. 

Han er også kjent for leksjonen “The Rise of The Robots” som han holdt på Royal Institution Christmas Lectures julen 2000. Her mente han blant annet at i morgendagens samfunn vil alle vil bli pålagt å få en microchip skutt inn under huden. Chipen sender så ut et stadig signal som viser hvor man befinner seg. Og gjennom chipen vil datamaskinene, dvs. fremtidens Internett, motta impulser om hva man tenker, og datamaskinen vil føre tankeimpulser tilbake for å styre tankene i den «riktige» retning. 

## Referanser


## Eksterne lenker
* Hjemmeside
Fylkesvei 3670

**Fylkesvei 3670** går mellom Møglestu og Borkedalen i Lillesand kommune. 

Strekningen mellom Møglestu og Oddekleiva har vært del av fylkesvei 402 og er fremdeles klassifisert som primær fylkesveg av Vegvesenet. Forbindelsen til Fv402 ved Møglestu var en tid stengt, men har blitt enveiskjørt mot sør.

## Kommuner og knutepunkter

## Referanser


## Eksterne lenker
* Vegvesenets vegkart 
* Kartverkets norgeskart
*
Acta Normisjon

**Acta, barn og unge i Normisjon**, er en kristen barne- og ungdomsorganisasjon under Normisjon. 

Acta ble opprettet i 2001 da Det norske lutherske Indremisjonsselskap, Langesundsfjordens indremisjonsselskap og Den norske Santalmisjon fusjonerte og dannet det som i dag er Normisjon.  

Organisasjonen har barnelag, familiearbeid, kor, ungdomsklubber, leirarbeid og bibelgrupper. 

Organisasjonens daglige leder er Hans Kristian Saar, mens Marcus Mossberg er leder av Actas landsråd. Organisasjonen har rundt  medlemmer.
## Referanser


## Eksterne lenker
* 
*
Anne-Lise Løvlie Schibbye

**Anne-Lise Løvlie Schibbye** (født 1932) er en norsk psykolog som særlig har vært opptatt av relasjoner mellom mennesker. 

Schibbye studerte et år ved Universitetet i Oslo (UiO) før hun i 1954 flyttet til USA hvor hun tok sin psykologiutdannelse og doktorgraden Ph.D. i 1964. Hun var ansatt ved Psykologisk institutt, UiO (1970–2002) hvor hun etterhvert fikk stilling som førsteamanuensis. Hun har gjennom sin forskning pekt på verdien av å kunne skille mellom egne følelser og behov, og kravene mennesker møter fra omverdenen. Hun har særlig arbeidet med relasjoner mellom mennesker og har utviklet teorien om dialektisk relasjonsforståelse, med inspirasjon fra den tyske filosofen Hegels ideer om at mennesker trenger hverandre for å bli selvstendige individer.

Hun har gitt ut bøkene *En dialektisk relasjonsforståelse* (2002), *Livsbevissthet: om å være til stede i eget liv* (2006), *Relasjoner* (2009) og vært medforfatter (sammen med sin datter, litteraturviter Elisabeth Løvlie) på *Du og barnet* (2017). 

Anne-Lise Løvlie Schibbye var gift med generalløytnant Eyvind Schibbye (1933-2025).

## Referanser
Forstillingsmekanisme

**Forstillingsmekanisme** er en reguleringsinnretning som omformer
mekanisk bevegelse (åpning/lukking) av ventiler i en væske-/gasstrømkrets.

Ofte brukes pneumatiske membraner til å styre spindelen (som åpner og lukker ventilen). Man kan også bruke hydrauliske sylindere til å styre spindelen.
Mads Henry Andenæs

**Mads Henry Andenæs** (1940–2019) var en norsk jurist og professor emeritus i rettsvitenskap ved Universitetet i Oslo. Han var professor ved Det juridiske fakultet ved Universitetet i Bergen fra 1979 og ved Det juridiske fakultet ved Universitetet i Oslo fra 1986 til han gikk av med pensjon i 2010.

Andenæs arbeidet særlig med formuerettslige fag, og har blant annet skrevet bøker innen konkurs- og aksjeselskapsrett.

Andenæs var gift med advokat Ellen Holager Andenæs, og var sønn av professor Johs. Andenæs. Slekten stammer fra gården Andenæs i Gloppen kommune i Sogn og Fjordane.

## Referanser


## Eksterne lenker
*
D med strek

**Đ** (minuskel **đ**) er en bokstav i det latinske alfabet, formet som en D med en strek gjennom. Dette er den samme modifikasjonen som ble brukt til å lage eth (ð), men eth er basert på en rundet variant av d, mens đ er basert på dens normale opprette form. 
Đ er en del av alfabetet i flere språk, den er den  syvende bokstaven i det vietnamesiske og det nordsamiske alfabetet (selv om disse er forskjellige), den niende bokstaven i det skoltesamiske, og den åttende bokstaven i det alfabetet som brukes for å skrive flere sørslaviske språk med det latinske alfabetet istedenfor kyrillisk). Lyd-verdien dens varierer etter hvilket språk den er brukt i. På samisk representerer den lyden /ð/, på vietnamesisk lyden /ɗ/ og i slaviske språk, lyden /dʑ/. 

I Unicode kodes đ som U+0110 (&#x0110;) og U+0111 (&#x0111;). 

## Eksterne lenker
*
Anders Bye (komiker)

**Anders Bye** (født 1981) er en norsk skuespiller og komiker kjent fra duoen Bye & Rønning (sammen med Jon Niklas Rønning). Duoen ble kjent for sine parodier av kjente personer og har turnert over det meste av landet.

## Biografi
Bye og Jon Niklas Rønning møttes på en audition i Nissenrevyen på Hartvig Nissens skole i Oslo i 1997 og fant etter hvert tonen og begynte å skrive sammen. De startet sitt første radioprogram i 1999. Rett før nyttår i 2005 fikk de tilbud om å lage seks episoder for NRK2 i serien *Usett:* *[[Bye & Rønning Show]]* og fikk faste innslag i *[[Kjempesjansen]]*. De avsluttet året som programledere for nyttårskavalkaden på NRK1. I 2006 underholdt de med showet *Bye & Rønning prøver keiserens nye klær*. For dette mottok de Komiprisen 2006 i kategorien *Beste forestilling – Scene*. I 2007 var de tilbake med et nytt TV-show med navn *[[Hjemme hos Bye & Rønning]].* Serien ble regissert av Kim Strømstad. Sommeren 2010 satte Rønning og Bye opp showet *Bye & Rønning redder sommeren* på Apotekergaarden i Grimstad. Høsten 2010 var de aktuelle med sin første stor-sceneproduksjon, *Bye & Rønning redder verden*, med fullt band i hovedsalen på Latter, Aker Brygge i Oslo. Showet ble sendt på NRK og vant Komiprisen 2011 i kategorien *Årets nummer* for «Jobs bok». I 2012 var duoen tilbake på NRK med serien *Bye & Rønning* med Helge Lyngstad som regissør.

Bye har vært stemmeskuespiller på flere animasjonsfilmer, og ga stemme til alle figurene i de animerte web-seriene «Fanthomas» og «Sex og SingelSiv», som begge ble publisert på VGTV. 

Han vant klassen *Beste mannlige artist – revy og komedie*, under Komiprisen 2006, mens han sammen med Rønning vant klassen *Beste forestilling – scene* for *Bye & Rønning prøver keiserens nye klær* ved samme anledning. Han vant publikumsprisen under Komiprisen 2009 for web-serien *Fanthomas*.

Han er samboer med sangeren Siri Nilsen.

## Stemmeskuespiller

### TV-serier
* *[[Brandy og Herr Visvas]]* – Ed, Gaspar LeGecko
* *[[Fillmore!]]* – tilleggsstemmer
* *[[Fosters hjem for fantasivenner]]* – Wilt
* *[[Ozzy og Drix]]* – Ozzy Jones
* *[[Star Wars: The Clone Wars (TV-serie, 2008)|Star Wars: The Clone Wars]]* – Obi-Wan Kenobi (episode 2–35), Yoda (episode 1–33)
* ''Winx Club'' – Mike, Riven, Palladium

### Filmer
* ''Shrek 2'' – Herald, Jerome
* ''Stor ståhai'' – Lenny
* ''Over Hekken'' – Hammy
* *[[Kung Fu Panda]]* – Po
* ''Megamind'' – Minion
* *[[Epic – skogens hemmelige rike|Epic – skogens hemmelige rike]]* – Mub
* *[[Planet 51]]* – Professor Kipple
* ''Rottatouille'' – Alfredo Linguini
* ''Scooby-Doo'' – Fred Jones
* *[[Tingeling (film)|Tingeling]]* – Bobble
* *[[Tingeling og den forsvunne skatten]]* – Bobble
* *[[Tingeling og feenes hemmelighet]]* – Bobble
* *[[Ender på eventyr]]* - Mads

## Referanser


## Eksterne lenker
* 
*
Edd

**Ð** (minuskel **ð**), også kalt **Edd** eller **stungen D**, er en bokstav som ble brukt i gammelengelsk, og som i dag er i bruk i det islandske, älvdalske og færøyske alfabetet. Den var også i bruk i middelalderens Skandinavia, men ble erstattet av *dh* og senere *d*. I islandsk uttales den som første lyd i engelsk *them*, mens i færøysk er den stum (med få unntak). Bokstaven brukes aldri i starten av ord, og majuskelen opptrer dermed utelukkende når et ord skrives med bare majuskler for eksempel i logoer eller på kart: *SUÐUROY*.

Majuskelen ser ut som en latinsk D med en strek gjennom. Minuskelen ser ut som en bøyd latinsk d med en strek gjennom toppen.  «ð» brukes i tillegg som et fonetisk symbol i lingvistikken (IPA) for å symbolisere den stemte dentale nonsibilante frikativen.

I Unicode kodes ð som U+00D0 (Ð) og U+00F0 (ð).

## Referanser


## Se også
* Thorn (Þ, þ)
Fylkesvei 3672

**Fylkesvei 3672** går mellom Øvre Tingsaker og sentrum i Lillesand kommune.

Frem til 2019 hadde veien betegnelsen fylkesvei 236 (Aust-Agder).

## Kommuner og knutepunkter

## Referanser




## Eksterne lenker
* Vegvesenets vegkart 
* Kartverkets norgeskart
*
Dommer

En **dommer**, tidligere **assessor**, er en person som i kraft av å være utnevnt til embetsmann i en domstol, har myndighet til å treffe dømmende avgjørelser. 

Siden fast utnevnte dommere i Norge er embetsmenn, har de et særlig vern mot de andre statsmakter ved at de ikke kan avsettes eller avskjediges på annen måte enn ved dom. Dette er et uttrykk for maktfordelingsprinsippet, og bakgrunnen er at dommere skal være uavhengige i sin dømmende virksomhet. Lignende regler for dommeres myndighet finnes i de fleste vestlige rettssystemer. Også meddommere regnes i de fleste sammenhenger som dommere i lovens forstand, men disse er ikke embetsmenn. Meddommere velges av kommunestyrene for fire år av gangen og har ikke krav på gjenvalg. I valgperioden kan de ikke avsettes av kommunestyret selv om de ikke har det stillingsvern embetsdommerne har.

For å bli embetsdommer er det et krav at man har juridisk embetseksamen, og man må videre være «vederheftig», det vil si at man ikke må være insolvent. Det stilles videre krav til rent rulleblad. For visse dommerstillinger er det dessuten ytterligere krav. For å bli ansatt som lagmann eller høyesterettsdommer må man ha fylt 30 år og ha juridisk embetseksamen med «beste karakter», det vil si laud. I Norge utnevnes dommere av Kongen i statsråd etter innstilling fra Justisdepartementet og Innstillingsrådet for dommere.

I Norge har de fleste tingretter én eller flere dommerfullmektiger, som er midlertidig ansatt som dommere.

Den sentrale loven som regulerer dommeres forhold i norsk rett er domstolloven fra 1915.

## Eksterne lenker
*  
* Utdanning.no sin yrkesbeskrivelse av dommer
Meddommer

**Meddommer** (**lekdommer**, **legdommer**) er en dommer som har som oppgave å representere folket i en domstol, og uttrykket brukes i motsetning til fagdommer. Slike dommere brukes som meddommere (se meddomsrett) i et dommerpanel. Meddommere har vanligvis ikke juridisk utdannelse.

## Norge
### Hvem som kan være meddommer
For å kunne velges som meddommer må man blant annet være mellom 21 og 70 år, være valgbar til kommunestyret, samt snakke og forstå norsk. Det stilles krav til meddommernes lovlydighet, og det foretas derfor en vandelskontroll. Meddommerne kan heller ikke være i offentlig gjeldsforhandling, konkursbehandling eller konkurskarantene. 

Enkelte yrkesgrupper er også utelukket, blant andre stortingsrepresentanter, praktiserende advokater og ansatte i politiet, domstolene og Justisdepartementet. Det er ikke noe formelt hinder for at jurister kan velges til meddommere, så lenge de ikke er praktiserende advokater. Dette ble slått eksplisitt fast i NOU 2002: 11.

Meddommere velges av kommunestyret i den enkelte kommune for en periode på fire år. Til hver enkelt sak trekkes det nødvendige antall meddommere, samt varaer, blant de som er valgt av kommunene i den rettskretsen som retten dekker.

### Bruk av meddommere i straffesaker
I straffesaker for tingretten oppnevnes det to meddommere som sammen med en fagdommer skal avgjøre skyld- og straffespørsmålet. Ved særlig omfattende saker kan tingretten settes med to fagdommere og tre meddommere. 

Dersom hele dommen ankes til lagmannsretten, vil skyldspørsmålet og straffeutmålingen i straffesaker avgjøres av to fagdommere og fem meddommere. Meddommere deltar ikke i mindre alvorlige straffesaker der skyldspørsmålet ikke skal prøves. Frem til 2018 ble det for skyldspørsmålet i de alvorligste straffesakene benyttet jury, bestående av ti lekmenn. 

Meddommere deltar ikke i Norges Høyesterett.

### Bruk av meddommere i sivile saker
Meddommere kan delta i sivile saker hvis det er ønsket av partene. Der det er nødvendig for sakens avgjørelsesgrunnlag kan det benyttes meddommere med særskilt kunnskap på et bestemt område, slik som psykolog, revisor, ingeniør mv.

Også i enkelte sivile saker er det bestemt ved lov at meddommere skal delta, for eksempel i saker etter barnevernloven, hvor det skal være med en alminnelig meddommer og en fagkyndig meddommer i tillegg til en juridisk dommer (tingretten) eller tre juridiske dommere (lagmannsretten). Meddommere deltar også ved behandlingen av slike saker i fylkesnemnda. 

## Historikk
Bruk av lekfolk som dommere er tuftet på prinsippet om at man skal dømmes av sine likemenn. I tillegg anses det som en garanti for rettssikkerheten at alminnelige borgere kan uttrykke sin rettsoppfatning ved å dømme i straffesaker. 

## Referanser


## Eksterne lenker
* Meddommer fra Domstol.no
.ba

**.ba** er Bosnia-Hercegovinas nasjonale toppnivådomene (ccTLD) for Internett. Det administreres av  University Teleinformation Center.

## Registrering
For å registrere domenenavn på .ba kreves at registranten er basert i Bosnia-Hercegovina, eller har en repesentant der.
Registrering foregår enten direkte på andre nivå, eller på tredje nivå under følgende subdomener på andre nivå:

* **.org.ba**: Non-profit organisasjoner
* **.net.ba**: Telekommunikasjonstilbydere
* **.edu.ba**: Utdannelsesinstitusjoner
* **.gov.ba**: Enhver lokal, regional og nasjonal regjering
* **.mil.ba**: Militære
* **.unsa.ba**: Universitetet i Sarajevo
* **.unbi.ba**: Universitetet i Bihać

* **.co.ba** er administrert av et selskap ved navn Sayber, basert i Sarajevo.
* **.com.ba** er administrert av BIHnet, et datterselskap av BH Telecom.
* **.rs.ba** er administrert av SARnet Centar (Academic and Research Center of Republika Srpska) i Banja Luka. Dette andrenivå-domenet kan registreres gratis av alle innen Republika Srpska i Bosnia-Hercegovina.

## Se også
* Domenenavn
* Landskoder (internett)
* Toppnivådomene

## Eksterne lenker
* IANA .ba whois informasjon 
* NIC.BA
* BIHnet (.com.ba)
* Sayber (.co.ba)
* SARnet Centar (.rs.ba)
Dietmar Mögenburg

**Dietmar Mögenburg** (født 15. august 1961 i Leverkusen) er en tidligere tysk idrettsutøver som konkurrerte i høydehopp.

Han tangerte verdensrekorden 28. mai 1980 med et hopp på 2,35 dagen etter at polakken Jacek Wszoła hadde satt ny verdensrekord med samme høyde. De to hadde rekorden i to måneder frem til 1. august 1980 da Gerd Wessig fra DDR hoppet en centimeter høyere under sommer-OL i Moskva.

Mögenburg vant OL-gull i Los Angeles 1984 med et hopp på 2,35 og i 1982 ble han europamester med 2,30. I innendørs-EM vant han fem gull-, tre sølv- og en bronsemedalje i årene 1980&ndash;1990. Han har 15 nasjonale titler (10 utendørs, 5 innendørs).

Mögenburg er 2,01 høy og veide 79&nbsp;kg da han var aktiv, hans personlige rekorder er 2,36 utendørs og 2,39 innendørs. Mögenburg var sammen med hans klubbkamerat Carlo Thränhardt den ledende tyske høydehopperen på 1980-tallet. Stort sett var Mögenburg en bedre konkurransehopper og har derfor flere titler. Thränhardt var mer ujevnt, men kunne slå til uventet og har høyere personlige rekorder enn Mögenburg.

Mögenburg lever i dag med sin norske kone i Bærum. De har to barn som har tysk og norsk statsborgerskap. Hans sønn Jonas (født 1990) konkurrerer i lengdehopp (Norgesmester 2008) og flerkamp, og datteren Katarina (født 1991) er aktiv høydehopper.

Dietmar Mögenburg jobber som friidrettstrener for Norges Toppidrettsgymnas Bærum.

## Referanser


## Eksterne lenker
*
Roy Wassberg

**Roy Wassberg** (født 1970) er en norsk fotballtrener og tidligere fotballspiller som er hovedtrener for  G16.  

Han er kjent for tiden i Brann. Han er far til Brannspiller Niklas Jensen Wassberg. 

## Karriere som spiller
(*Sist oppdatert [[18. juli]] [[2006]]*)

 Kun seriekamper.

## Referanser


## Eksterne lenker
*
Kopra

**Kopra** er det tørkede kjøttet av kokosnøtt. Kopra brukes til produksjon av margarin, kokosolje og såpe og er en viktig eksportvare for mange land, spesielt i og rundt Stillehavet.

## Se også
* Kokosfett, herdet kokosolje
*Klin kokos

## Eksterne lenker
* Om kokosnøtter hos sydhav.no
Fullformat

**Fullformat** er et avisformat. 

Det har gjerne vært assosiert med høyere kvalitet på journalistikken som blir utøvd. Det er en økende trend at tradisjonelt seriøse aviser som har brukt fullformat er gått over til tabloidformatet. Etter at *[[Bergens Tidende]]*, *[[Adresseavisen]]*, *[[Stavanger Aftenblad]]* og *[[Fædrelandsvennen]]* la om til tabloidformat 16. september 2006, var *[[Møre-Nytt]]* den eneste avisen i Norge som ble trykt i fullformat. Den 24. november 2007 la også Møre-Nytt om til tabloidformat som den siste dagsavisen i Norge. I 2015 endret månedsavisen Ny Tid format til fullformat, og er da trolig Norges eneste avis i dette formatet. I Storbritannia har tre av de mest kjente avisene (*[[The Independent]]*, *[[The Times]]* og *[[The Scotsman]]*), som tidligere benyttet fullformat, gått over til tabloidformatet.

En rekke aviser på kontinentet bruker imidlertid fullformat eller en lett tilpasset variant, «nordisk format», slik som anerkjente kvalitetsaviser som *[[Frankfurter Allgemeine Zeitung]]*, *[[Die Welt]]*, *[[Süddeutsche Zeitung]]*, *[[Die Zeit]]* og *[[Neue Zürcher Zeitung]]*.

## Referanser
Gerd Wessig

**Gerd Wessig** (født 1959) er en tidligere tysk idrettsutøver som konkurrerte i høydehopp.

Han satte verdensrekord og vant OL-gull den 1. august 1980 under sommer-OL i Moskva med et hopp på 2,36&nbsp;m. Denne rekorden hadde han frem til den 11. juni 1983, da Zhu Jianhua fra Kina hoppet en centimeter høyere.

Wessig var 2,01&nbsp;m høy og veide 88&nbsp;kg da han var aktiv.

## OL-medaljer
*  1980  Moskva -  **Gull** i friidrett, høydehopp menn  Øst-Tyskland

## Referanser


## Eksterne lenker
*
Avisformat

**Avisformat** er et avisbegrep som beskriver avisens format. De tre mest kjente avisformatene er:

*Fullformat
*Tabloidformat
*Berlinerformat
Jarl av Leicester

**Jarl av Leicester** er en tittel i adelstittel i Det forente kongerike. Den ble opprinnelig opprettet i det 12. århundre som en engelsk adelstittel. Den nåværende opprettelsen er den syvende, foretatt i 1837. Slektssetet er Holkham Hall nær Wells-next-the-Sea i Norfolk. 

## Historie

Tittelen ble først opprettet for Robert de Beaumont, som dog alltid heller brukte sin franske tittel greve av Meulan. Tittelen gikk i arv i tre generasjoner, hvor alle jarler het Robert. Den mannlige Beaumont-linjen døde ut med den fjerde jarlen. Hans eiendommer ble delt mellom to søstre, og tittelen gikk til sønnen av eldste søster, Simon de Montfort. Ektemannen til den yngre søsteren, Saer de Quincy, ble jarl av Winchester. De Montfort ble aldri formelt anerkjent som jarl på grunn av antipatien mellom England og Frankrike som rådet i tidsrommet. Hans andre sønn, som også het Simon de Montfort, fikk offisiell anerkjennelse. Han ble en fremtredende person under Henrik III, og falt i slaget ved Evesham i 1265. Eiendommene og titlene ble da inndratt.

Etter kort tid ble både titler og eiendommer gitt til kongens yngste sønn, Edmund Crouchback. Hans sønn, Thomas, ble henrettet for høyforræderi i 1322, og dermed ble titlene igjen inndratt. Bare noen få år etter ble de gitt til hans yngre bror Henry. Henrys sønn, Henry of Grosmont, etterlot seg bare to døtre og eiendommene ble delt mellom dem. Den eldste datteren, Matilda, fikk tittelen som så ble brukt av hennes mann, Wilhelm V av Holland. Men Matilda døde etter kort tid, og tittelen gikk derfor videre til John av Gaunt, som var gift med hennes yngre søster Blanche. Han ble senere også hertug av Lancaster. Både hertugdømmet og jarledømmet fikk bidere til hans sønn, Henry Bolingbroke, og ble innlemmet i kronen da han ble konge som Henrik IV. 

Jarledømmet ble senere gjenopprettet for Elisabeth Is favoritt Robert Dudley. Ettersom han døde uten arvinger falt tittelen bort. 

Tittelen ble så opprettet på nytt for Robert Sidney, som var nevø av Dudley. Slekten hadde tittelen inntil den syvende jarlen døde uten arvinger. 

Femte opprettelse var for Thomas Coke, men også han døde uten arvinger. 

Tittelen gikk så til George Townshend. Den gikk i arv i en generasjon, men linjen døde så ut i 1855. 

Allerede før Townshend-linjen døde ut ble tittelen også gitt til Thomas William Coke. Han ble formelt sett *jarl av Leicester av Holkham*, mens Townshend fortsatt var *jarl av Leicester*. Coke-linjen regnes også som rettmessige jarler av Leicester, og ettersom behovet for å differensiere mellom linjene raskt falt bort brukes normalt ikke *av Holkham* som en del av tittelen.

## Jarler, første opprettelse

## Jarler, andre opprettelse

## Jarler, tredje opprettelse

## Jarler, fjerde opprettelse

## Jarler, femte opprettelse

## Jarler, sjette opprettelse

## Jarler, syvende opprettelse

Arvingen til tittelen er Thomas Cokes sønn, Edward Horatio Coke, Vicomte Coke, født 2003.

## Kilder
*Lords and Earls of Leicester
*Levi Fox, «The Honor and Earldom of Leicester: Origin and Descent, 1066-1399», *English Historical Review*, 54 (1939), 385-402
Sinnes

**Sinnes** er en bygd som ligger i Sirdal kommune, helt øverst i Vest-Agder. Bygda er hovedsenteret i Øvre Sirdal og ligger 550 moh.

Bygda har egen skole, Sinnes skule. Skolen er en fådelt 1. - 10. skole.

Bygda har 2 skisenter Ålsheia, og Tjørhomfjellet. Disse to anleggene er koblet sammen og utgjør tilsammen det største alpinanlegget på sørvestlandet.

Om vinteren arrangeres det flere alpint og langrennskonkurranser i området. Fra 1976 til 2023 ble Sesilåmi, et 52 kilometer langt skirenn, arrangert fra Brokke i Setesdal til Sinnes i Sirdal.

Det finnes også en golfbane ved Kvævemoen kapell, som ligger ca. 4&nbsp;km nordøst for bygda.

Sinnes er et svært populært tur og hytteområde for innbyggere fra Stavanger, Sandnes og Jæren området.

Sinnes har preposisjonen *på* foran seg når det snakkes om stedet.

## Eksterne lenker
* Sinnes skule
* Sirdal kommune 
* Sesilåmi